יהושע מזור

יהושע מזור (15 בדצמבר 1900 – 2 ביולי 1976) היה מחלוצי תעשיית היהלומים בישראל ונשיא "בני ברית" בישראל.

ביוגרפיה
ישראל יהושע מזור נולד ברדזיוב שבפולין לרב מאיר צבי מזור, שהיה רב בזגורוב, ברדזיוב ובוורשה, ולרחל, בתו של הרב אברהם אבא גרינפלד, שהיה רב בזגורוב. בצעירותו קיבל חינוך דתי ולאחר מכן השתלם בלימודים כלליים באוניברסיטאות ורשה, המבורג וציריך. באוניברסיטת ציריך קיבל בשנת 1925 תואר דוקטור לכלכלה ומדעי המדינה. את הדיסרטציה: "סוגיית האינטֶרבֶנציוניזם במערכת של אינדיבידואליזם כלכלי", שנכתבה בהנחיית הכלכלן מנואל זַייצֶב (Manuel Saitzew), פרסם כספר.

בשנות ה-30 ביקר בארץ ישראל מספר פעמים למטרת השקעות ועסקים, ובמרץ 1939 התיישב בארץ בקביעות. בארץ המשיך להפעיל עם אחיו אליעזר מזור ואליהו מזור את חברת "אחים מזור" שהקימה המשפחה בפולין לפני מלחמת העולם הראשונה. בשנת 1941 יסדה החברה מפעל ליהלומים, שהיה מהראשונים בתעשיית היהלומים בארץ ישראל ופעל עד סוף שנות ה-50.

מזור היה פעיל מרכזי במסדר "בני ברית", שימש חבר מועצת הנגידים של המסדר העולמי, עמד בראשות ועדות שונות של "בני ברית" וכיהן כנשיאו בישראל. כמו כן היה חבר ההנהלה של אגודת ידידי אוניברסיטת  תל אביב ושל אגודת ידידי אוניברסיטת בר-אילן.

משפחתו
בשנת 1932 נשא לאשה את רבקה (אירנה) ברציובסקי. בתו הייתה ריטה גור, אלמנתו של מרדכי גור, ובנו היה האדריכל אדם מזור.

ספרו
 Israel Szyja Mazur, Das Problem des Interventionismus im System des ökonomischen Individualismus: mit einem Rückblick auf die Vorgeschichte des Problems, Zürich: H. Hasch, 1925.

קישורים חיצוניים

בוגרי אוניברסיטת ציריך
ישראלים ילידי פולין
אנשי העלייה החמישית
יהלומנים ישראלים
יהושע
נשיאי בני ברית ישראל
אישים הקבורים בבית הקברות קריית שאול
ישראלים שנולדו ב-1900
ישראלים שנפטרו ב-1976